ตำรวจเตือนประชาชน หากได้รับ SMS อวยพรวันตรุษจีน โดยแนบลิงก์ให้กด อ้างว่าจะมีการแจกเงิน อย่ากรอกข้อมูลเด็ดขาด
พันตำรวจเอก ศิริวัฒน์ ดีพอ รองโฆษกสำนักงานตำรวจแห่งชาติ กล่าวเตือนประชาชน ระวังกลุ่มมิจฉาชีพ ฉวยโอกาสในช่วงเทศกาลตรุษจีน แสวงหาประโยชน์โดยมิชอบ หลังพบว่าปัจจุบันมีคนร้ายใช้วิธีการส่ง SMS อวยพรวันตรุษจีน และอ้างว่าจะมีการแจกของ หรือแจกเงิน เนื่องในช่วงเทศกาล พร้อมแนบลิงก์ อ้างว่า ใช้สำหรับกดรับเงิน ซึ่งเมื่อกดลิงก์ดังกล่าวไปแล้ว ก็จะนำไปสู่หน้าเว็บไซต์ให้กรอกข้อมูลส่วนบุคคล หรือรหัสผ่านต่างๆ หรือให้ลงแอปพลิเคชันที่เป็นอันตราย ซึ่งหากประชาชนหลงเชื่อกรอกข้อมูลในเว็บไซต์ หรือดาวน์โหลดแอปพลิเคชันดังกล่าว อาจทำให้ถูกนำข้อมูลส่วนบุคคล บัญชีผู้ใช้งาน รหัสผ่าน หรือถูกเข้าถึงข้อมูลภายในเครื่องคอมพิวเตอร์และโทรศัพท์มือถือ ไปใช้ในการกระทำผิดกฎหมายได้ ขอให้ประชาชนระมัดระวังการกดลิงก์ที่ได้รับทาง SMS โดยเฉพาะจากบุคคลที่ไม่รู้จัก เพราะอาจถูกหลอกเอาข้อมูลและทำให้ได้รับความเสียหายได้ ซึ่งลิงก์ที่คนร้ายส่งมานั้นมักจะเป็นลิงก์ในลักษณะชักชวนรับเงิน โฆษณาส่งเสริมการขาย หลอกให้ลงทะเบียนรับของรางวัล หลอกว่าบัญชีธนาคารของท่านมีปัญหา เป็นต้น เพื่อให้หลงเชื่อ กรอกข้อมูลให้กับคนร้าย หากประชาชนพบเห็น SMS ในลักษณะที่หลอกเอาข้อมูลส่วนบุคคล หรือน่าสงสัยว่าอาจหลอกเอาข้อมูลรหัสผ่าน สามารถแจ้งเบาะแสไปยังสายด่วน 191 และสายด่วนสำนักงานตำรวจแห่งชาติ 1599 ได้ตลอด 24 ชั่วโมง